वर्ष 2005 से लेकर मार्च 2010 तक पुलिस विभाग के ही कई कर्मचारियों ने खजाना दफ्तर के कर्मचारी के साथ मिलकर 9 करोड़ 75 लाख का पीएफ घोटाला कर दिया था। इन पुलिस कर्मचारियों के ठाठ बड़े पुलिस अधिकारियों जैसे थे। मामले में आठ पुलिस कर्मचारियों की गिरफ्तारी के बाद मंगलवार को पहली बार जिला पुलिस ने प्रेस को मामले की जानकारी दी। एसपी (डी) धर्मपाल सिंह उप्पल ने बताया कि अब तक 21 लाख रुपये नगद, स्कोडा, सविफ्ट, सेंट्रो कारें और लगभग 4 करोड़ रुपये की अन्य चल अचल संपत्तियां बरामद की गई हैं। गिरफ्तार आरोपियों ने जालंधर, होशियारपुर आदि शहरों में अपने और अपने परिवार के सदस्यों के नामों पर प्लाट आदि भी ले रखे हैं, जिनकी पूरी सूची तैयार कर ली गई है।